**РАБОТНИК, ЗАТИСНАТ ОТ ОТРЯЗАНО ДЪРВО**

**I. Обстоятелства:**

В деня на злополуката /събота/ пострадалото лице с трудов договор като „товарач трупи и друг дървен материал“ и работник на длъжност „резач горски дървен материал”, нает по трудово правоотношение от друг работодател, без издадена писмена заповед или устна такава и без да уведомят работодателя, решават да отидат на сечището, на което се добива дървен материал от фирма, която е наела втория работник. Пострадалото лице взема служебната „Нива“, която домува пред тях и тръгват към обекта. От обясненията на свидетеля на злополуката на длъжност „резач горски дървен материал”, когато пристигат там, пострадалият остава на временния склад, за да подрежда добитата дървесина, а той отива към сечището и започва да реже дървета с моторен трион. При огледа на мястото на злополуката и по данни на секача се установи, че той е отрязал 4 - 5 дървета, които е оставил неповалени. По неизяснени причини пострадалият се качва на сечището и застава на около 1,5 м от секача, когато едно от отрязаните преди това дървета, опряно с отрязаната част на земята и закачено с клоните на връхната си част върху клоните на друго стоящо дърво, пада и го удря по главата.

**II. Причини за злополуката, нарушени нормативни актове и лица, допуснали нарушения:**

* **За работодателят, наел по трудово правоотношение пострадалия работник:**

1. Пострадалият е назначен с трудов договор в дружеството на длъжност „товарач трупи и друг дървен материал”. Инструктиран е за безопасност и здраве при работа, като му е проведен начален и периодичен инструктаж. На лицето е връчена длъжностна характеристика за длъжността „товарач на дървен материал”. Задълженията на работника включват: извършване на работи по товарене и разтоварване на дървен материал, както и цепене на същия; почиства складове и работни помещения от отпадъчни материали, както и ги пренася на предварително определени за това места.

Денят, в който е станала трудовата злополука, е събота. При прегледа на Правилника за вътрешния трудов ред, утвърден от управителя на дружеството, се установи, че в раздел III „Работно време и неговото разпределение и използване“ в чл. 14 е записано, че нормалната продължителност на работното време в дружеството е 8 часа, при петдневна работна седмица, с обща седмична продължителност 40 часа. При проверката по документи е представена и Таблица за отчитане явяването/неявяването на работа за разглеждания месец, в която този ден е неприсъствен за всички работници в дружеството.

Видно от обясненията на свидетеля на злополуката, както и от тези на законните представители на двете дружества, на пострадалото лице е предоставен свободен достъп до един от служебните автомобили – „Лада Нива“.

Предвид на гореизложеното се констатира, че работодателят не е осигурил здравословни и безопасни условия на труд, чрез прилагане на необходимите мерки за осигуряване на необходимата организация за работа, като е допуснал пострадалият работник да полага труд на работно място, извън територията на предприятието и извън регламентираното в дружеството работно време, с което е нарушен чл. 4, ал. 1, т. 3 и във връзка с чл. 3, ал. 1 от Закона за здравословни и безопасни условия на труд, ДВ, бр. 124/97 г.

* **За работодателя, който добива дървен материал на сечището, на което е станала злополуката:**

1. При проверката по работни места се констатира, че работодателят не е упражнил ефективен контрол за извършване на работата без риск за здравето и по безопасен начин, като е допуснал в деня на инцидента работникът, изпълняващ длъжността „резач горски дървен материал” на дърводобивен обект при механизиран добив на дървесина с моторен трион, да остави неповалени отсечени от него дървета, закачени в клоните на други дървета, чрез прекратяване на дърводобива, с което е нарушен чл. 16, ал. 1, т. 6 от Закона за здравословни и безопасни условия на труд, ДВ, бр. 124/97 г. и във връзка с чл. 140, ал. 1 от Правилник по безопасност на труда в горите, ДВ, бр. 86/1999 г., във връзка с §21 от Преходни и Заключителни разпоредби към закона за изменение и допълнение на закона за здравословни и безопасни условия на труд (ОБН. - ДВ, бр. 18 ОТ 2003 Г.) - Издадените до влизането в сила на този закон наредби, правилници, правила и норми по безопасността и хигиената на труда се прилагат, доколкото не противоречат на Закона за здравословни и безопасни условия на труд.

2. При прегледа на представената при проверката по документи вътрешнофирмена документация на дружеството и личното трудово досие на работника, назначен на длъжност „резач горски материал”, се установи, че работникът не е застрахован за риск „Трудова злополука“. Същият извършва трудова дейност в основната дейност на фирмата. Задължението за застраховане за риск "Трудова злополука" произхожда от размера на коефициента на трудов травматизъм за икономическата дейност "Горско стопанство", към която принадлежи и дружеството. Този коефициент е 1,64 за 2015 г. и е по-висок от средния за страната - 0,68. Предвид гореизложеното се констатира, че дружеството, в качеството си на "работодател", не спазва правилата за здравословни и безопасни условия на труд, като не е изпълнило задължението си към 01.01.2016 г. да застрахова за своя сметка за риска "Трудова злополука" работниците (служителите), които са в трудови правоотношения с търговското дружество и извършват работа в основната и спомагателна дейност на предприятието, принадлежащо към икономическа дейност с трудов травматизъм, равен или по-висок от средния за страната. С това е нарушен чл. 2 от Наредбата за задължителното застраховане за риска „Трудова злополука“ от 2006 г. /обн. ДВ, бр.15 от 2006 г./.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя, който добива дървен материал на сечището, на което е станала злополуката, за допуснатото в т. 1 нарушение.